text: Hava funnið leivdirnar av horvna F-35 flogfarinum
text: #000001
text: Tað er framvegis ikki greitt, hví flogskiparin lat seg varpa úr dýra stríðsflogfarinum, men herurin hevur nú funnið leivdirnar í South Carolina
text: #000002
text: Fýra F-35 flogfør komu í farnu viku til Danmarkar. Eftir ætlan skal danska flogvápni fáa 21 nýggj F-35 flogfør, ið skulu skifta gomlu F-16 flogførini út. Mynd: EPA
text: #000003
text: Talsfólk fyri amerikanska herin hava nú boðað frá, at leivdirnar av F-35 stríðsflogfarinum, sum hvarv sunnudagin í South Carolina, eftir at flogskiparin lat seg varpa úr flogfarinum, eru funnar.
text: #000004
text: Flogskiparin umborð brúkti katapultsetrið og lendi í North Charleston, og eftir hetta bað herurin almenningin um hjálp at finna flogfarið, ið kostar um 100 milliónir dollarar.
text: #000005
text: Tað er ikki greitt, júst hvør fann leivdirnar av flogfarinum, sum vóru funnar norðan fyri Joint Base Charleston, men nú hevur herurin byrgt økið av, so óviðkomandi ikki sleppa framat, og soleiðis at kanningarfólk kunnu gera sítt arbeiði uttan at verða órógvað.
text: #000006
text: Flogfarið var sett á autopilot, tá flogskiparin varð varpaður úr stýrhúsinum, og av somu orsøk hevur tað verið á flogi eina løtu aftrat, og hetta hevur gjørt tað torført at finna tað aftur.
text: #000007
text: Tað er møguligt, at elektronikkurin og svarsendarin umborð á flogfarinum gjørdust í ólagi, tá katapultsetrið varð útloyst, og tað er kanska hetta, ið hevur gjørt tað ómøguligt hjá herinum at finna flogfarið við vanligari elektroniskari útgerð, sigur ein hernaðaranalytikari við BBC.
text: #000008
text: Hann heldur tað kortini vera ómøguligt, at flogfarið kann hava verið á flogi leingi eftir at flogskiparin hevur nýtt katapultsetrið, tí flogfarið tekur nógvan skaða av hesum, og tað missir eisini nógvar flogeginleikar uttan glasskjøldurin á stýrhúsinum.
text: #000009
text: Flogskiparin varð fluttur á sjúkrahús, og er uttan fyri lívsvanda, men tað er framvegis ikki greitt, hví hann lat seg varpa úr flogfarinum.
text: #000010